Forcat iraniane të sigurisë kanë vrarë dy hamej kufiri në kufirin veri-perëndimor të Iranit dhe një tjetër në një qytet perëndimor në ditët e fundit.
Më 5 nëntor, forcat e sigurisë hapën zjarr mbi një grup hamejsh të kufirit, apo siç quhen ndryshe "kolbar" në Chaldoran të Iranit veri-perëndimor, duke vrarë një prej tyre. Kolbar-ët e tjerë janë arrestuar. Organizata Hengaw e ka identifikuar personin e vrarë si 38-vjeçarin baba të tre fëmijëve, Hassan Dallayi Milan.
Një burim i informuar ka thënë se trupi i Hassan Dallayi Milan nuk i është dorëzuar familjes. Raporti thotë se gjithsej tre kolbar janë vrarë këtë javë ndërkohë që pesë janë plagosur në rajonin Kurdistan të Iranit perëndimor.
Agjencia e Lajmeve për të Drejtat Njerëzore ka thënë se një tjetër hamall kufiri është vrarë më 6 nëntor, kur forcat e sigurisë hapën zjarr mbi një grup kolbar-ësh. Personi i vrarë është identifikuar si Kamal AlamHolavi, gjithashtu nga Chaldoran. Forcat e sigurisë të kufirit kishin hapur zjarr pa paralajmërim, duke i marrë në shënjestër direkt kolbar-ët nga afër.
Muajin e shkuar, forcat e sigurisë kanë vrarë apo plagosur 21 hamej të kufijve në Iranin veri-perëndimor.